บลจ.กสิกรไทยชูกองตราสารหนี้ตปท.6 ด.ผลตอบแทน 1.80% เปิดขายวันนี้-17 ส.ค.
บลจ.กสิกรไทย ออกกองตราสารหนี้ตปท.6 เดือน รับผลตอบแทน 1.80% ต่อปี ขายระหว่างวันที่ 11-17 ส.ค.58
11 ส.ค. 2558

นายชัชชัย สฤษดิ์อภิรักษ์ รองกรรมการผู้จัดการ บลจ.กสิกรไทย เปิดเผยว่า บริษัทได้เปิดเสนอขายกองทุนตราสารหนี้ต่างประเทศประเภทกำหนดอายุโครงการอย่างต่อเนื่องเป็นประจำทุกสัปดาห์ เพื่อตอบสนองความต้องการของผู้ลงทุน รวมถึงลูกค้ากลุ่มเดิมที่มีกองทุนครบกำหนดอายุและยังต้องการลงทุนกับกองทุนตราสารหนี้ต่อเนื่อง โดยในระหว่างวันที่  11-17 สิงหาคม 2558 บลจ.กสิกรไทยจะเปิดเสนอขายกองทุนเปิดเค เอ็นแฮนซท์ ตราสารหนี้ต่างประเทศ 6 เดือน บีคิว (KEFF6MBQ) ประมาณการผลตอบแทนหลังหักค่าใช้จ่ายกองทุนที่ 1.80% ต่อปี โดยกองทุนดังกล่าวมีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี
ทั้งนี้ บลจ.กสิกรไทย ได้เพิ่มโอกาสรับผลตอบแทนต่อเนื่องให้กับผู้ถือหน่วยลงทุนกับกองทุนตราสารหนี้แบบที่มีกำหนดอายุโครงการ (Fixed Term Fund) ของบลจ.กสิกรไทย ซึ่งเมื่อกองทุนครบกำหนดอายุโครงการ บริษัทจัดการจะนำเงินค่าขายคืนอัตโนมัติไปซื้อหน่วยลงทุนที่ผู้ลงทุนเลือกได้กองทุนใดกองทุนหนึ่งใน 3 กองทุน คือ กองทุนเปิดเค ตลาดเงิน (K-MONEY) กองทุนเปิดเค ตราสารรัฐระยะสั้น (K-TREASURY) หรือกองทุนเปิดเค เอ็มพลัส   (K-MPLUS) ซึ่งอยู่ในกลุ่มกองทุนรวมตราสารหนี้ ของบลจ.กสิกรไทย
สำหรับตราสารหนี้ที่กองทุนเปิดเค เอ็นแฮนซท์ ตราสารหนี้ต่างประเทศ 6 เดือน บีคิว (KEFF6MBQ) จะเข้าไปลงทุนในเบื้องต้นประกอบด้วย เงินฝาก Union National Bank, ประเทศสหรัฐอาหรับเอมิเรตส์, เงินฝาก China Construction Bank  Corporation, สาขาฮ่องกง,ตราสารหนี้ Banco Santander (Brasil) S.A., ประเทศบราซิล, ตราสารหนี้ Banco BTG Pactual S.A., ประเทศบราซิล และตราสารหนี้ T.C. Ziraat Bankasi A.S., ประเทศตุรกี โดยกองทุนดังกล่าวมีนโยบายป้องกันความเสี่ยงจากอัตราแลกเปลี่ยนเต็มจำนวน และเป็นกองทุนที่เหมาะสำหรับผู้ลงทุนที่มีสินทรัพย์ในการลงทุนสูงและสามารถยอมรับความเสี่ยงได้มากขึ้น เพื่อสร้างโอกาสรับผลตอบแทนที่สูงขึ้นด้วยเช่นเดียวกัน โดยผู้ลงทุนต้องลงทุนด้วยเงินขั้นต่ำ 1,000,000 บาท
โดยปัจจุบันตัวเลขอัตราผลตอบแทนของพันธบัตรรัฐบาลมีการปรับลดลงอย่างต่อเนื่อง โดยล่าสุดพันธบัตรรัฐบาลระยะสั้นอายุระหว่าง 3 เดือน-1ปี อยู่ที่ 1.44%-1.45% ดังนั้น หากผู้ลงทุนที่ต้องการผลตอบแทนที่มากกว่าการลงทุนในตราสารหนี้ที่กำหนดอายุโครงการ บลจ.กสิกรไทย มีทางเลือกเพิ่มเติมเพื่อตอบโจทย์ผู้ลงทุน โดยผู้ลงทุนสามารถเลือกลงทุนได้ในกองทุนเปิดเค ตลาดเงิน (K-MONEY) หรือกองทุนเปิดเค เอ็มพลัส (K-MPLUS) แต่หากผู้ลงทุนที่สามารถรับความเสี่ยงได้เพิ่มขึ้น และต้องการผลตอบแทนที่สูงขึ้น
ทั้งนี้ บลจ.กสิกรไทย ยังแนะนำกองทุนเปิดเค ตราสารหนี้ (K-FIXED) ซึ่งเป็นกองทุนตราสารหนี้ที่มีกรอบเวลาการลงทุนในระยะกลางถึงยาว เหมาะสำหรับผู้ที่สามารถลงทุนได้ตั้งแต่ 6 เดือนขึ้นไป และสามารถรับความผันผวนได้ในระดับหนึ่ง  แต่หากกองทุนตลาดเงิน และตราสารหนี้ ยังไม่ตอบโจทย์เพียงพอในแง่ของผลตอบแทน  รวมถึงผู้ลงทุนสามารถรับความเสี่ยงในระดับปานกลางและสูง บลจ.กสิกรไทย ขอแนะนำให้ผู้ลงทุนปรับพอร์ตมาลงทุนเพิ่มเติมในกองทุนผสม  เพื่อเพิ่มโอกาสรับผลตอบแทนที่สูงขึ้นได้ โดยขอแนะนำกองทุนเปิดเค โกลบอล แอลโลเคชั่น (K-GA) ซึ่งเป็นกองทุนผสมที่มีนโยบายกระจายการลงทุนในหุ้น และตราสารหนี้กว่า 700 หลักทรัพย์ใน 40 ประเทศทั่วโลก เหมาะสำหรับผู้ลงทุนที่ไม่มีเวลาติดตามสถานการณ์การลงทุนอย่างใกล้ชิด หรือเหมาะกับผู้ลงทุนมือใหม่ที่ยังขาดความชำนาญในการจับจังหวะลงทุนด้วยตนเอง